Tom Behnke (KF), 2005-05-19:
Et førstehjælpskursus er godt på mange måder.
For det første bliver man ved førstehjælpsundervisningen uddannet til at kunne gøre noget, hvis der sker noget.
Der er også det ved det, at hvis man kommer til et ulykkessted eller i øvrigt oplever en ulykke, giver det, at man ved noget om, hvad man kan gøre, en ro og et overblik og bevirker alene af den grund, at der ikke er så meget panik, som jo kan gøre mange ting værre.
Det er også det ved det, at når vi kigger på førstehjælp, kan man sige, at der allerede i dag i færdselsloven vel er en form for pligt til at yde hjælp.
I hvert fald hvis man kigger i færdselslovens § 9, stk. 1, hvor der står, at en trafikant, der med eller uden egen skyld bliver indblandet i et færdselsuheld, straks skal standse og i muligt omfang yde hjælp til tilskadekomne.
Man har jo som trafikant, som bilist, der har erhvervet kørekort, gennemgået en teoriundervisning og heraf også § 9, stk. 1, og ved altså, at når man erhverver et kørekort, er man forpligtet til at yde hjælp i det omfang, man kan.
Det er jo et vist incitament til, at når man erhverver sit kørekort, at man så også sørger for at få noget førstehjælpsundervisning.
Spørgsmålet er så, hvornår og hvordan den undervisning skal finde sted.
Det er allerede i dag i større eller mindre omfang en del af undervisningen i folkeskolen.
Det er en mulighed langt de fleste steder, hvis ikke alle steder, at man i ungdomsskolen om aftenen kan tage et førstehjælpskursus.
For mit eget vedkommende var jeg så heldig, at ikke nok med at jeg kunne få et førstehjælpskursus, der var oven i købet et kursus i udvidet førstehjælp vedrørende fysiologi og anatomi.
Det nåede jeg også at få taget, mens jeg stadig væk gik i skole.
Førstehjælpsundervisning er en del af undervisningen på stort set alle tekniske ungdomsuddannelser og erhvervsuddannelser, for det har også noget med arbejdsmiljø at gøre.
Det er allerede i dag
Det er et krav i dag til alle erhvervschauffører, der står for personbefordring, hvad enten det nu er i bus eller taxa.
Det er en del af værnepligten, så alle de, der har aftjent deres værnepligt, også har været igennem et førstehjælpskursus.
Der er mange videregående uddannelser, hvor førstehjælp er en betingelse.
I min egen uddannelse til politibetjent er der undervisning i førstehjælp på alle skoleophold, og derefter er der i resten af ens karriere genopfriskningskurser hvert andet år, så man hele tiden er med på, hvad der er moderne,
havde jeg nær sagt, hvad der er det seneste nye omkring førstehjælp.
Der er altså allerede i dag rigtig mange muligheder for at få noget førstehjælpsundervisning.
Og det er der så også mange der benytter sig af.
Spørgsmålet er så, om det skal være obligatorisk, at alle, der erhverver kørekort, skal have gennemgået et førstehjælpskursus og have bestået et grundlæggende kursus i førstehjælp, inden de påbegynder undervisningen.
Til det er der at sige, at vi har det sådan, at vi ikke synes, at det er rimeligt, at der er et krav om en bestået prøve, inden man begynder undervisningen hos kørelæreren.
Hvis man skulle ind på tanken om førstehjælpsundervisning i forbindelse med erhvervelse af kørekort, så synes vi lige så godt, at man kunne sige, at det skulle være en del af undervisningen i forbindelse med at erhverve kørekort, hvor man, inden man når frem til, at man skal op og bestå sin teori- og køreprøve, skal have gennemgået et kursus.
Det ville der være mere ræsonnement i efter vores opfattelse, hvis vi skal ind på den tanke.
Vi ved, at regeringen i øjeblikket arbejder med, at man i højere grad skal styrke førstehjælpsundervisningen i uddannelsesinstitutionerne generelt.
Vi ved, at der i øjeblikket i Fyns Amt er en undersøgelse af effekten af førstehjælpsundervisning.
Der er altså nogle forsøgsordninger, der er nogle tiltag, der er ved at blive sat i værk.
Og vi har den opfattelse, at vi gerne vil have lov til at afvente og se resultatet af disse undersøgelser, disse iværksættelser, og hvad effekten af dem bliver, således at vi har et godt og et sagligt og et grundigt gennemarbejdet grundlag at tage en beslutning ud fra.
Så på nuværende tidspunkt må vi afvise forslaget, som det foreligger.